<classify> SERIKALI imeanza kutekeleza programu ya kuwashirikisha wananchi wa mikoa minane inayopitiwa na Mradi wa Bomba la Mafuta Ghafi kutoka Hoima nchini Uganda hadi Tanga, ili watumie fursa mbalimbali za mradi huo.Hayo yalielezwa na Waziri wa Nchi, Ofisi ya Waziri Mkuu, Sera, Bunge, Kazi, Vijana na Ajira na Wenye Ulemavu, Jenista Mhagama wakati akitoa maelezo ya ziada kwa swali lililoulizwa na Mbunge wa Msalala, Ezekiel Maige CCM.Jenista alisema tayari wameshaanza kutekeleza programu hiyo kwenye mikoa minane ili wananchi watumie fursa mbalimbali za mradi huo katika kujiletea maendeleo ya uchumi na kuwasihi wabunge wanaotoka katika mikoa hiyo kushiriki kikamilifu kuwahamasisha wananchi kushiriki kwenye programu hiyo na kujifunza fursa za bomba.Nimthibitishie mbunge na Bunge kwa ujumla kuwa mradi wa bomba la mafuta ambalo ni muhimu kwa ajira na uchumi wa nchi, Ofisi ya Waziri Mkuu inatekeleza programu ya local content ushirikishwaji wananchi katika mikoa yote minane ili wananchi wetu waweze kutumia fursa za mradi wa bomba la mafuta, Hili si kwa mradi wa bomba la mafuta pekee, Ofisi ya Waziri Mkuu imeshatoa mwongozo wa ushirikishwaji wa Watanzania katika miradi ya kimkakati na ambayo ni mikubwa ya kipaumbele ili wananchi wetu waweze kutumia fursa za miradi hiyo kujiletea maendeleo,alisema.Mikoa inayonufaika na programu hiyo ambayo wananchi wanahamasishwa kuchangamkia fursa mbalimbali kama sehemu ya uwezeshaji kiuchumi ni Tanga, Kagera, Shinyanga, Geita, Tabora, Singida, Dodoma na Manyara.Awali, Naibu Waziri wa Nishati, Subira Mgalu alisema ujenzi wa kiwanda cha kuunganisha na ku-coat mabomba utaanza mara tu baada ya kukamilika kwa utaratibu wa kuthaminisha na kutwaa ardhi na kukabidhiwa wakandarasi wa ujenzi.Mgalu alikuwa akijibu swali la msingi la Maige kwa niaba ya Waziri wa Viwanda na Biashara. Katika swali lake, Maige alitaka kujua ambazo zimefikiwa katika ujenzi wa kiwanda cha kuunganisha na ku-coat mabomba katika mji mdogo wa Isaka, katika mradi huo mkubwa wa bomba la mafuta ghafi. Akijibu swali hilo, Mgalu alisema kwa sasa utaratibu wa utwaaji ardhi uko katika hatua ya mwisho na unatarajia kukamilika mapema Julai mwaka huu.  <topic>: KITAIFA 